Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta pyyntöön jatkaa Euroopan unionin Moldovalle myöntämiä uusia yksipuolisia tullietuuksia koskevan WTO-poikkeusluvan voimassaoloa /* COM/2013/0575 final - 2013/0276 (NLE) */





PERUSTELUT 1. EHDOTUKSEN TAUSTA Tämän ehdotuksen tavoitteena on vahvistaa Maailman kauppajärjestön, jäljempänä ’WTO’, yleisneuvostossa esitettävä Euroopan unionin kanta. Neuvostoa pyydetään näin ollen antamaan komissiolle lupa pyytää Euroopan unionin Moldovalle myöntämiä uusia yksipuolisia tullietuuksia koskevan WTO-poikkeusluvan voimassaolon jatkamista, jotta Euroopan unioni voisi liittyä saavutettuun konsensukseen kyseisestä poikkeuslupapyynnöstä WTO-sopimuksen IX artiklan mukaisesti. Neuvosto hyväksyi 21. tammikuuta 2008 asetuksen (EY) N:o 55/2008 yksipuolisten tullietuuksien myöntämisestä Moldovalle. Tämän asetuksen myötä EU täytti Moldovaa koskevaan Euroopan naapuruuspolitiikan toimintasuunnitelmaan sisältyvän sitoumuksensa. Vuonna 2005 laaditussa suunnitelmassa EU:ta kehotettiin harkitsemaan Moldovan EU:n markkinoille pääsyn helpottamista ja näin tukemaan Moldovan talouden kehitystä viennin lisääntymisen kautta sillä edellytyksellä, että Moldova parantaa merkittävästi valvontajärjestelmiään ja tavaroiden alkuperää koskevia todistusjärjestelmiään. Jotta EU voisi myöntää etuuskohtelun Moldovan tasavallasta peräisin olevalle tuonnille ilman, että sen olisi ulotettava sama etuuskohtelu koskemaan WTO:n muiden jäsenten vastaavia tuotteita, WTO:n yleisneuvosto myönsi Euroopan unionille poikkeusluvan, jolla keskeytettiin väliaikaisesti tiettyjen WTO-sitoumusten soveltaminen siinä määrin kuin se on tarpeen edellä mainitun tavoitteen saavuttamiseksi. WTO:n yleisneuvosto päätti 15. toukokuuta 2008 WTO-sopimuksen IX ja XII artiklan mukaisten päätöksentekomenettelyjen mukaisesti asiakirjassa WT/L/722 poiketa vuoden 1994 GATT-sopimuksen I artiklan 1 kohdan ja XIII artiklan määräyksistä 1. maaliskuuta 2008 – 31. joulukuuta 2013 siinä määrin kuin se on tarpeen, jotta Euroopan unioni voi myöntää tullittomuuden tai etuuskohtelun Moldovasta peräisin oleville tuotteille, mukaan lukien tietyt maataloustuotteet, joille annetaan tämän päätöksen liitteessä määriteltyjä rajoitettuja myönnytyksiä, ilman, että Euroopan unionia vaaditaan myöntämään sama tullittomuus tai etuuskohtelu muiden WTO:n jäsenten vastaaville tuotteille. Neuvoston asetusta (EY) N:o 55/2008 muutettiin Euroopan parlamentin ja neuvoston asetuksella (EU) N:o 581/2011, jolla Moldovan tasavallalle myönnettyjen yksipuolisten tullietuuksien soveltamista jatketaan 31. päivään joulukuuta 2015. Tällainen jatkaminen osoittautui tarpeelliseksi, sillä EU:n ja Moldovan pidemmälle meneviä etuuskohtelukauppasuhteita osana Eurooppa-kumppanuutta ei ole vielä tosiasiallisesti määritetty. Edellä esitetyn perusteella komissio pyytää, että neuvosto antaa luvan esittää WTO:lle Euroopan unionin puolesta pyynnön jatkaa nykyisen poikkeusluvan voimassaoloa 31. päivään joulukuuta 2015. 2. EHDOTUKSEN OIKEUDELLINEN SISÄLTÖ Euroopan unionin toiminnasta tehdyn sopimuksen 218 artiklan 9 kohdassa määrätään, että silloin kun kansainvälisellä sopimuksella perustetun elimen on tehtävä päätös, jolla on oikeusvaikutuksia, neuvosto tekee komission ehdotuksesta päätöksen unionin puolesta esitettävän kannan vahvistamisesta. Euroopan unionin Moldovan tasavallalle myöntämiä uusia yksipuolisia tullietuuksia koskevan poikkeusluvan myöntäminen kuuluu tämän määräyksen soveltamisalaan, sillä päätöksen tekee elin (WTO:n yleisneuvosto tai ministerikokous), joka on perustettu kansainvälisellä sopimuksella, joka vaikuttaa EU:n oikeuksiin ja velvoitteisiin. 2013/0276 (NLE) Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta pyyntöön jatkaa Euroopan unionin Moldovalle myöntämiä uusia yksipuolisia tullietuuksia koskevan WTO-poikkeusluvan voimassaoloa EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen sekä katsoo seuraavaa: (1) Maailman kauppajärjestön perustamisesta tehdyn Marrakeshin sopimuksen, jäljempänä ’WTO-sopimus’, IX artiklassa vahvistetaan menettelyt WTO-sopimuksen liitteissä 1A, 1B ja 1C sekä näiden liitteissä olevia monenkeskisiä kauppasopimuksia koskevien poikkeuslupien myöntämiseksi. (2) Yksipuolisten tullietuuksien myöntämisestä Moldovalle 21 päivänä tammikuuta 2008 annettua neuvoston asetusta (EY) N:o 55/2008[1] muutettiin Euroopan parlamentin ja neuvoston asetuksella (EU) N:o 581/2011[2] muun muassa Moldovan tasavallalle myönnettyjen yksipuolisten tullietuuksien voimassaolon jatkamiseksi 31 päivään joulukuuta 2015. Asetuksen mukaisesti kaikilla Moldovasta peräisin olevilla tuotteilla on vapaa pääsy unionin markkinoille lukuun ottamatta tiettyjä maataloustuotteita, jotka on lueteltu asetuksen liitteessä I. Kyseisen asetuksen liitteessä I luetellut tuotteet hyötyvät rajoitetuista myönnytyksistä tullittomuutena tariffikiintiöiden rajoissa tai tullinalennuksina. (3) Koska vuonna 1994 tehdyn tullitariffeja ja kauppaa koskevan yleissopimuksen (GATT 1994) I artiklan 1 kohdan ja XIII artiklan mukaisista Euroopan unionin velvoitteista poikkeamiseen – siinä määrin kuin on tarpeen – ei ole myönnetty lupaa, yksipuolisten tullietuuksien mukainen kohtelu olisi ulotettava koskemaan kaikkia muitakin Maailman kauppajärjestön (WTO) jäseniä. (4) On Euroopan unionin edun mukaista pyytää Euroopan unionin Moldovalle myöntämiä uusia yksipuolisia tullietuuksia koskevan WTO-poikkeusluvan voimassaolon jatkamista Maailman kauppajärjestön perustamisesta tehdyn Marrakeshin sopimuksen IX artiklan 3 kohdan mukaisesti. (5) Euroopan unioni toimittaa tällaisen pyynnön WTO:lle. WTO:n yleisneuvoston on määrä käsitellä sitä 9 päivänä lokakuuta 2013. (6) Sen vuoksi on aiheellista esittää WTO:n yleisneuvostossa omaksuttava, kyseistä pyyntöä koskeva Euroopan unionin kanta, ON HYVÄKSYNYT TÄMÄN PÄÄTÖKSEN: 1 artikla Maailman kauppajärjestön yleisneuvostossa esitettävänä Euroopan unionin kantana on pyytää Euroopan unionin Moldovan tasavallalle myöntämiä uusia yksipuolisia tullietuuksia koskevan WTO-poikkeusluvan voimassaolon jatkamista 31 päivään joulukuuta 2015. Tämän kannan esittää Euroopan komissio. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] EUVL L 20, 24.1.2008, s. 1. [2] EUVL L 165, 24.6.2011, s. 5.